J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2022. május 26-i nyílt üléséről***

Rendelet: 5-6/2022 (V.27)

Határozat: 46-79/2022 (V.26)

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2022. május 26-i nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Szép Dániel és Szlávik Csaba képviselő-testületi tagok |
| *Távol van:* | Zsebe Ferenc képviselő-testületi tag |
| *Tanácskozási joggal meghívottak közül jelen van:* | |
|  | dr. Stepics Anita jegyző  dr. Fábián Ágnes aljegyző  Kósi Eszter Irodavezető  Molnár Dániel, a Polgármesteri Kabinetiroda vezetője  Körmendy-Szalai Mónika Irodavezető  Tubolyné Balázs Nóra Irodavezető |

Bebes István polgármester köszönti a megjelenteket, érdeklődőket és megállapítja, hogy a Képviselő-testület az ülésen 11 fővel jelen van, az határozatképes, az ülést 14 órakor megnyitja. Köszönti a megjelenteket, akik a Képviselő-testület egyes napirendjeihez érkeztek.

A Képviselő-testület a módosított javaslatokat 11 igen szavazattal elfogadja, és a következő napirendet hagyja jóvá:

1. N A P I R E N D

Nyílt ülés keretében:

1. Beszámoló a polgármester két ülés közötti munkájáról

Előterjesztő: **Bebes** **István** polgármester

1. Körmendi Rendőrkapitányság beszámolója a 2021. évi tevékenységéről

Előterjesztő: **Bebes István** polgármester

Előadó: **Dr. Koncz Gabriella** rendőrkapitány

1. Alapítványi beszámolók megtárgyalása

Előterjesztő: **Bebes István** polgármester

1. Kovatsik és Társai Temetkezési Bt. beszámolója a 2021. évről

Előterjesztő: **Bebes István** polgármester

1. 2021. évi gazdálkodásról szóló beszámoló

Előterjesztő: **Bebes István** polgármester

1. Beszámoló a 2021. évi adóztatási tevékenységről

Előterjesztő: **Dr. Stepics Anita** jegyző

1. Belső ellenőrzési jelentések

Előterjesztő: **Bebes István** polgármester

1. Vezetői nyilatkozat a belső kontrollrendszer működéséről

Előterjesztő: **Bebes István** polgármester

1. 2022. évi költségvetési rendelet módosítása

Előterjesztő: **Bebes István** polgármester

1. Dr. Batthyányné Coreth Mária Óvoda és Bölcsőde szakmai beszámolója

Előterjesztő: **Bebes István** polgármester

1. Körmendi Szociális Szolgáltató és Információs Központ szakmai beszámolója

Előterjesztő: **Bebes István** polgármester

1. Gyermekjóléti és gyermekvédelmi feladatokról szóló beszámoló

Előterjesztő: **Bebes István** polgármester

1. Körmendi Kulturális Központ, Múzeum és Könyvtár szakmai beszámolója és munkaterve

Előterjesztő: **Bebes István** polgármester

1. Hungast Vital Kft. áremelés

Előterjesztő: **Bebes István** polgármester

1. Ingatlanértékesítési kérelmek megtárgyalása

Előterjesztő: **Bebes István** polgármester

1. Garázs értékesítése

Előterjesztő: **Bebes István** polgármester

1. Rábahídvég, Vasvári Pál u. 7. szám alatti ingatlan értékesítése

Előterjesztő: **Bebes István** polgármester

1. Ingatlanvásárlás megtárgyalása

Előterjesztő: **Bebes István** polgármester

1. Körmendi Közös Önkormányzati Hivatal tulajdonában lévő személygépkocsi értékesítése

Előterjesztő: **Bebes István** polgármester

1. Körmend Város Gondnoksága által bérelt gépjármű vásárlása

Előterjesztő: **Bebes István** polgármester

1. Társulási megállapodás módosítása

Előterjesztő: **Bebes István** polgármester

1. A Körmendi Roma Nemzetiségi Önkormányzattal kötött együttműködési megállapodás felülvizsgálata

Előterjesztő: **Bebes István** polgármester

1. Intézményvezetői pályázat elbírálása

Előterjesztő: **Bebes István** polgármester

1. HÉSZ módosítás kezdeményezése

Előterjesztő: **Bebes István** polgármester

1. ADA Hungária Kft. kérelme

Előterjesztő: **Bebes István** polgármester

1. Hősök napja városi megemlékezés előterjesztése

Előterjesztő: **Bebes István polgármester**

1. Nemzeti Összetartozás Napja – városi ünnepség előterjesztése

Előterjesztő: **Bebes István** polgármester

1. Tájékoztató a 2022. február 1- i Képviselő- testületi ülésen elhangzott interpellációkra tett intézkedésekről.

Interpellációk

Zárt ülés keretében:

1. Az Önkormányzat tulajdonában álló gazdasági társaságokba felügyelőbizottsági tagok delegálása

Előterjesztő: **Bebes István** polgármester

**N A P I R E N D:**

**1./ Beszámoló a polgármester két ülés közötti munkájáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, hogy szeretne néhány olyan dolgot elmondani, amely az elmúlt időszakot érintette. 2022. február 7-én részt vett a Vas 03 Országgyűlési egyéni választókerület választási bizottság eskütételén, valamint a Megyéspüspök Úr körmendi plébánián tett látogatásán. Február 14-én az Agrárminisztérium által szervezett, zártkerti besorolású földrészletek mezőgazdasági hasznosítását segítő infrastrukturális hátteret biztosító fejlesztések támogatásnak ismertetőjén vett részt. Itt az elnyert támogatást illetően a munka már bejeződött, az átadás-átvétel történik jelen pillanatban. Február 17-én a Gimnázium igazgatójával folytatott megbeszélést az ott lévő tornaterem padlózatának cseréjének lehetőségével kapcsolatban, amelyet TOP pályázatból igyekeznek megvalósítani. Február 18-án a 3F-K Fotóklub alakulásának 10. évfordulójára szervezett kiállítás megnyitásán vett részt. Február 21-én a Magyar – Finn Baráti Kör képviselőjével a finn testvérvárosi programokról folytattak megbeszélést. Február 23-án rendkívüli Képviselő-testületi ülést, valamint a Vas 03 Országgyűlési egyéni választókerület választási bizottság delegált tagjainak eskütételét tartották. Szeretné megköszönni a március 15-ére szervezett ünnepség megszervezését, valamint a Művelődési Központnak és a résztvevőknek a munkát. Március 17-én részt vett a Rédióhő Kft taggyűlésén. Március 22-én folytatott megbeszélést a Magyar Speciális Olimpiai Szövetség képviselőivel egy körmendi helyszínnel tervezett, értelmi fogyatékossággal élő emberek részére szervezendő kosárlabda tornáról. Ugyanezen a napon tartották az Intézményfenntartó Társulás tanácsülését is. Március 25-én sajtótájékoztatót tartottak az M80-as és a Berki út közötti körforgalmi csomóponthoz kapcsolódó kerékpárút megépítéséről. Ugyanezen a napon a Magyar Víziközmű Szövetség Víz Világnapi ünnepségén is részt vett. Március 29-én együttműködési megállapodás aláírása és előkészítő megbeszélés folyt az Országos Pálinka és Törkölypálinka megrendezésének lehetőségéről. Későbbiekben a megállapodás is megszületett, a Testület is értesítve lett, a rendezvény is lezárult időközben, az eredményt majd július hónapban ismertetik a Parlamentben. Köszönik Körmend város együttműködését, valamint hogy rendkívül színvonalas rendezvényt tudtak megtartani.

Április 6-án rendkívüli testületi ülést tartottak. Április 7-én folytattak megbeszélést a Magyar Speciális Olimpiai Szövetséggel a Körmenden megrendezésre kerülő sportrendezvénnyel kapcsolatban. Ugyanezen a napon találkoztak a jelenleg is Körmenden tartózkodó ukrán menekültekkel. Szeretné megköszönni Belencsák István alpolgármester Úrnak, hogy megfelelően igyekezett koordinálni ezt a feladatot. Körmend helyt állt ebben a helyzetben, nyilván bizonyos kompenzációt kap a város, de ettől a költségeik magasak. Április 8-án a Körmendi Értékes Közösségek keretében Kőszeggel kötött együttműködési megállapodás első fordulójára került sor. Április 11-én a Városfejlesztési Iroda kollégáival megtekintették a cipőgyári területek projektjét, majd a további feladatokat próbálták meg közösen megbeszélni. Április 12-én on-line egyeztetést tartott a GYSEV Zrt. vezérigazgatójával és képviselőivel néhány olyan fontosabb kérdéssel kapcsolatban, amelyet az elkövetkezendő időszakban feladatként vár rájuk. Szeretné elmondani, több alkalommal igyekeztek felvenni a kapcsolatot az MNV Zrt-vel, hogy rendezzék a vasútállomáson tárolt talpfák elszállításának kérdését. Még mindig szíves türelmét kérik az Önkormányzatnak, és az MNV Zrt. elmondása alapján, majd amikor az MNV Zrt. a GYSEV Zrt-vel meg tudja kötni a vagyonhasznosítási szerződést, akkor fog megtörténni az elszállítás. Április 19-én a Megyei Közgyűlés alelnökével folytatott megbeszélést a TOP Plusz pályázatokról. Április 21-én adták át V.Németh Zsolt egyéni választókerületi országgyűlési képviselő úr megbízólevelét. Ugyanezen a napon kezdődött az U20-as korosztály férfi kosárlabda döntője, amely egy nyolc csapatos országos döntő. Április 22-én az EGIS Gyógyszergyár Zrt.-nél történt vezérigazgató váltás kapcsán folytatott megbeszélést az új vezérigazgatóval. Április 23-án a Körmendi Kolping Család alakulásának 30. évfordulójára szervezett ünnepségén vett részt Belencsák István Alpolgármester Úrral. Április 25-én a „Batthyány-Strattmann kastély turisztikai és kulturális célú fejlesztése” kiemelt társadalmi igényű projekt aktuális előre haladásáról tartottak megbeszélést. Április 27-én részt vett a Vas Megyei Rendőrfőkapitányság Rendőrség napi ünnepségén. Április 28-án az Olcsai-Kiss Zoltán és a Somogy Béla Általános Iskola közös csapatának részvételével Körmenden megrendezésre kerülő Diákolimpia elődöntőjén vett részt, ahol a csapat az első helyezést szerezte meg. Május 2-án a Felsőberki kultúrházat adták át közösen Petrovics László képviselő Úrral, akivel próbálták áttekinteni a hátralévő feladatokat, illetve köszöni, hogy részt vett az átadáson. Május 3-án a Nyugat-dunántúli Regionális Hullaékgazdálkodási Önkormányzati Társulás tanácsülésén vett részt. Május 6-án tervegyeztető megbeszélést tartottak a piac fejlesztésével kapcsolatosan. Május 9-én a Pénzügyminisztérium regionális fejlesztési programokért felelős államtitkárság irányító hatóságán a TOP pályázatokról folytatott megbeszélést. Május 12-én rendkívüli Képviselő-testületi ülést tartottak. Május 14-én már a korábban említett Magyar Speciális Olimpiai Szövetség által szervezett kosártorna ünnepségén vett részt. Szeretné megköszönni a Képviselő-testület tagjainak, hogy támogatták és így meg tudták rendezni ezt a rendezvényt. Május 19-én a Püspöki Hivatalban folytatott megbeszélést Püspökatyával a Dienes Lajos Utcai Óvoda, valamint a Boldog Batthyány László Katolikus Általános Iskola átvételével kapcsolatban. Május 21-én részt vett az Örökségünk a Várkert közösségi program keretében rendezett Várkert takarítást célzó rendezvényen. Május 23-án tartották az Országos Pálinka- és Törkölypálinka Verseny hivatalos megnyitóját, valamint ugyanezen a napon részt vett a Társulási üléseken.

Bebes István polgármester kéri a beszámoló elfogadását.

*A Képviselő-testület a beszámolót 10 igen szavazattal, 1 tartózkodással elfogadja.*

**2./ Körmendi Rendőrkapitányság beszámolója a 2021. évi tevékenységéről**

Előterjesztő: **Bebes István** polgármester

Előadó: **Dr. Koncz Gabriella** rendőrkapitány

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Köszönti dr. Koncz Gabriella kapitányságvezető Asszonyt, valamint helyettesét, Kercsmár István Urat. Elmondja, bőséges írásos anyagot kapott a Képviselő-testület, melyet biztosan tanulmányoztak is. Szeretné megköszönni azt az erőfeszítést, melyet Körmend érdekében megtesznek. Jó pár olyan feladat volt, melyet közösen próbáltak megoldani, azonban van olyan, amelynek nem értek a végére. Kezdeményezték, hogy egy sebességmérő kerüljön kihelyezésre a Felsőberki úton, a szakmai hozzájárulást megkapták, így bízik abban, hogy minél gyorsabban ki fog kerülni.

Dr. Koncz Gabriella kapitányságvezető szeretné személyes megjegyzéssel kezdeni a beszámolóját. Tavalyi, illetve a tavalyelőtti évben nem tudtak jelen lenni az ülésen a pandémia miatt, így örömmel tölti el, hogy most személyesen találkozhatott a Képviselő-testület tagjaival, és beszámolhat a 2021. évi munkájukról. Nem szeretné szaporítani a szót, úgy gondolja, az írásos anyag bőséges, mindent tartalmaz, ami a 2021. évet illeti. Úgy véli, a Rendőrkapitányság mindent megtett mind rendészetileg, mind bűnügyileg a 2021. évben. Köszönhető ez annak, hogy becsületes és tisztességes emberek élnek a 62 településen, amely a kapitánysághoz tartozik. Ahogy Polgármester Úr is említette, nagyon jó az együttműködés az Önkormányzatokkal, a Bírósággal, Ügyészséggel, Polgárőrséggel. A másik pedig a csapatmunka, melyet Főkapitány Úr is mindig ki szokott emelni. Kell egy csapat, úgy véli, egy olyan csapatnak az élén áll, ahol mindent megtesznek azért, hogy a közbiztonság jó legyen Körmend városában, illetve a környező településeken. Ha elolvasták az anyagot, láthatták, hogy Vas megyében az összes jogsértés 13,5 %-át követik el ebben a térségben. Országos szinten az összes jogsértés közül 2,4 %-át adja Vas megye. Kifejezetten jó, közbiztonságilag lakható megyében élünk. Hetedik éve van a kapitányság élén, nagyon sok mindenen keresztülment már, kezdve a 2015-ben létesített ideiglenes táborokkal, melyek Körmenden és Szentgotthárdon is működtek, ahol szembesülniük kellett a migrációval. Bekövetkezett a világjárvány, amely a kapitányságot is jelentősen sújtotta. Jelenleg pedig itt van az orosz – ukrán helyzet, amely szintén a rendőrségnek ad egy plusz munkát. Úgy véli, nagyon jól meg tudták szervezni a munkát a rendelkezésre álló eszközeikkel, így minden kihívást tudtak teljesíteni. Tudták hozni nem csak saját maguk miatt, hanem az ország és a város számára azokat a számokat, illetve eredményeket, amelyet a kapitányság el tudott érni. Úgy gondolja a bűnügyi és a rendészeti mutatóik nagyon jók, ami fejtörést okoz, az a közlekedésbiztonság helyzete. Polgármester Úr említette, így nagy örömmel látja, hogy a város is próbál azért tenni, hogy legyen egy fix sebességmérő berendezés, amely már nagyon jó úton halad. Tudja, ez pénzbe kerül a városnak, de bízik abban, hogy ennek meg lesz az eredménye. Ebben az évben nagy hangsúlyt szeretne fektetni arra, hogy a halálos balesetek számát csökkentsék. Sajnos a tavalyi évben is volt 2 halálos baleset. A GYSEV vezetőjével folyamatosan kapcsolatban áll, és mint ahogy Pinkamindszentnél el tudták intézni a fizikai átkelőt, most is a fizikai megoldást látja a legjobbnak a vasúti kereszteződésekben. Az emberi figyelmetlenséget nagyon sokszor nem tudják kivédeni, és úgy véli, egy ember élete is sok. Arra fog törekedni ezután is, hogy ezeket az átkelőket fizikai védelemmel tudják ellátni. A másik nagyon fontos dolog az ittas vezetők kiszűrése, kollégái tudják róla, ez a vesszőparipája. Ma is sok ittas vezetőt fognak, zéró tolerancia van, ezt mindenki megtapasztalja, mindenkit hazavárnak, így az elsődleges, hogy a közlekedésbiztonságon javítsanak, valamint a jelenlegi eredmények megtartása. Szeretné jelezni, hogy június 1-vel új főkapitányuk lesz, akinek személyét jelenleg nem tudja megmondani, dr. Tiborcz János Vezérőrnagy Úr 65. életévét betöltötte. Kedden történik meg az átadás-átvétel, így azután már bővebb információval tud szolgálni. Ez mindenkinek egy új helyzetet eredményez, maga elhozta helyettesét, Kercsmár István alezredes Urat, aki a Közrendvédelmi Osztályt vezeti. Tavalyi évben, amikor megkapta az újabb 5 éves kinevezését, akkor váltott helyettest, így Alezredes Urat választotta. Természetesen, ha ő nem elérhető, akkor nyugodt szívvel tudnak majd Alezredes Úrhoz fordulni, mert ugyanolyan szakmai tudás és emberi értékek birtokában van, és kész segítséget nyújtani. Szeretné megköszönni a Képviselő-testület munkáját, valamint szeretné elmondani, hogy ezen eredmények, melyeket a kapitányság elért, nem sikerülhettek volna, ha nem olyan állampolgárokkal dolgoznak, illetve élnek együtt, akik itt élnek a környezetükben.

Szlávik Csaba képviselő-testületi tag elmondja, hogy olvasva a beszámolót, örült annak, hogy bűnüldözői munka 84%-os mutatót eredményezett. Azonban olvasva a sorok között, észrevette a nagy fluktuációt a dolgozók között. A bűnügyi állomány hiányt mutat. Kérdésként teszi fel, mi az elképzelése, mint kapitányság vezetőnek, hogy a fluktuáció megszűnjön, több ember jusson erre a feladatra. Nagy határforgalmi, határőrizeti és mélységi feladata van most a rendőrségnek, mellyel korábban egy országos testület foglalkozott. Szeretné megkérdezni, ezt nagy a feladatot, hogy tudják összeegyeztetni ezzel a kevés létszámmal, amely jelen pillanatban van?

Auer Miklós képviselő-testületi tag egy kérést szeretne továbbítani. A városi Balesetmegelőzési Bizottságban tudta volna elmondani, de nem kapott meghívót, mindenki tudja, hogy a közterület-felügyelettel hadi lábon állnak, ezért a rendőrség megpróbálja felkészíteni az autóvezetők KRESZ tudását. Kérése az lenne, ha ilyen feladat van, akkor következetesen menjenek végig, mert az a panasz sokszor, hogy kit miért és miért nem büntetnek meg. Tehát ha eldöntötték, mi is a feladat, akkor következetesen menjenek végig az adott utcákban.

Dr. Koncz Gabriella kapitányságvezető válaszul elmondja, hogy a fluktuációval kapcsolatban jelenleg nincs hiányuk a rendőrkapitányságon. Az országos vezetés álláspontja szerint pont elég az a bűnügyi létszám, mint amennyi van. Annyit szeretne hozzátenni, hogy megnőttek az adminisztratív feladatok. Elkezdődött az elektronikus ügyintézés, az iratokat a bíróság, ügyészség papír forma mellett elektronikusan is kéri, azonban erre plusz személyzetük nincs. Ennyivel növekedtek a feladataik, üres helyre jelen pillanatban nem tudnának felvenni bűnügyi nyomozónak senkit, de úgy véli, meg tudják oldani a felmerülő feladatokat. Az egy -egy főre jutó feladatok száma tekintetében a Körmendi Rendőrkapitányság speciális helyzetben van, kettes kategóriájú szintet kapott, amely rossz és jó is egy helyzetben. Van külön rész, akik a felderítéssel foglalkoznak, tehát az ismeretlen ügyek felderítése a feladatuk, illetve van egy vizsgálati rész, akik már az ismert elkövetőknek az ügyét készítik elő vádemelésre. Minden poszt betöltött, sőt, azt is el tudja mondani, mikor azt látja, hogy gond van az osztályokon, megpróbál átcsoportosítani, oda integrálni embereket, hogy a bűnügyi munka haladjon. Nehéz manapság jó szakembert találni, de a rendőrkapitányságon nincs üres státusz. Vannak elmenő emberek, akik érthető okok miatt mennek el, erre mindig fel kell készülni. A Képviselő-testületnek nem kell aggódnia, meg tudják oldani a feladataikat, mint ahogy a rendészeti vonalat is. Annak idején nagyon jól működött a határőrség, mai napig vannak határőrök, akiknek a munkájára számítanak. Van külön egy határrendészeti egységük, ahol tavaly bevezették a migráció miatt azt, hogy kiszűrjék az embercsempészeket ezen a környéken. Szolgálat terhére folyamatosan végeznek határrendészeti tevékenységet. Minden szakmai értekezlet témája a határrendészeti feladatok megoldása.

Kercsmár István kapitányságvezető helyettes elmondja, Körmend városában elkezdték rendbe tenni a parkolás kérdését. Valóban egy picit visszatorpantak, de próbálnak intézkedni ez ügyben. Most, hogy hallotta a felvetést, felhívja a beosztottak figyelmét erre is. Több utca van, ahol problémák merülnek fel, először figyelmeztetéssel próbálják megoldani a helyzeteket, nem mindig vezetett ez azonban eredményre, ehhez az állampolgárok hozzáállása is szükséges. A határőrséghez annyit szeretne hozzátenni, van egy légiós ellenőrzés is, amely több megyét összefoglal, ahol figyelik, hol van több probléma a migránsokkal.

Dr. Koncz Gabriella kapitányságvezető elmondja, saját maguk is bevezették a saját ellenőrzésüket, azt vették észre, ki tudták a csempészeket szorítani, ennek Szombathely és Kőszeg nem örült, fogtak egy két csapatot, így oda nyomultak át most az embercsempészek. Sajnos mindig jönnek helyettük újak, nagyon nagy pénz van az embercsempészetben, mindig felüti a fejét egy újabb banda. Folyamatosan azon vannak, hogy visszaszorítsák őket, nyilván annyi emberrel, amennyivel, tudják, ez egy nagy kihívás. Ebben az évben is megpróbálják visszaszorítani az embercsempészeket, hogy az emberek is megnyugodjanak, nincs akkora baj ezen a területen.

Czvitkozics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester szeretné megköszönni a Rendőrkapitányság munkáját, az együttműködést, amelyet folyamatosan tapasztalnak. Részt fog venni Főkapitány Úr elköszönésén. Kéri, hogy a továbbiakban is segítsenek abban, hogy a bűnügyi helyzet stagnáljon vagy még jobban javuljon, valamint azokban a feladatokban, amelyek rájuk várnak, a lehető legjobb eredményeket tudják elérni. Kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**46****/2022. (V.26.) önkormányzati határozat**

Körmend Város Önkormányzata Képviselő-testülete a Körmendi Rendőrkapitányság által elkészített, a körmendi közbiztonság helyzetéről szóló éves beszámolót elfogadja, és egyúttal megköszöni azt az együttműködést, amit a Rendőrség tanúsít az Önkormányzat irányában a közbiztonság javítása, a lakosság emberi élet és vagyonvédelme, valamint a bűnmegelőzés és bűnfelderítés tekintetében.

**3./ Alapítványi beszámolók megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a négy önkormányzati alapítvány beszámolóját a Képviselő-testület tagjai megkapták, így a Batthyány-Strattmann László Kórházért Alapítvány, Körmend Múltja, Jelene és Jövője Közhasznú Alapítvány, Körmenden Foglalkoztatottakért Alapítvány, Körmend Város Közbiztonságáért Alapítvány beszámolójára kerül sor.

Auer Miklós képviselő-testületi tag a Körmend Múltja, Jelene és Jövője Közhasznú Alapítvány elnökét szerette volna megkérdezni arról, hogy milyen tervei vannak a 2022. évre vonatkozóan.

Szlávik Csaba képviselő-testületi tag szintén a Körmend Múltja, Jelene és Jövője Közhasznú Alapítvány elnökét szerette volna megkérdezni, hogy a nyitó készlet a bevételhez képest 20 millió forinttal több, ez miből adódik.

Bebes István polgármester elmondja, jelzi elnök úr részére a felmerült kérdéseket, majd ő szóban vagy írásban megválaszolja azokat.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő határozatot hozza:

**47****/2022. (V.26.) önkormányzati határozat**

1. Körmend Város Önkormányzata a Dr. Batthyány –Strattmann László Kórházért Közhasznú Alapítvány 2021. évi tevékenységéről végzett beszámolóját elfogadja, egyúttal megköszöni az Alapítványban dolgozók munkáját.
2. Körmend Város Önkormányzata a Körmend Múltja, Jelene és Jövője Közhasznú Alapítvány 2021. évi tevékenységéről végzett beszámolóját elfogadja, egyúttal megköszöni az Alapítványban dolgozók munkáját.
3. Körmend Város Önkormányzata a Körmenden Foglalkoztatottakért Alapítvány 2021. évi tevékenységéről végzett beszámolóját elfogadja, egyúttal megköszöni az Alapítványban dolgozók munkáját.
4. Körmend Város Önkormányzata a Körmend Város Közbiztonságáért Közhasznú Alapítvány 2021. évi tevékenységéről végzett beszámolóját elfogadja, egyúttal megköszöni az Alapítványban dolgozók munkáját.

**4./ Kovatsik és Társai Temetkezési Bt. beszámolója a 2021. évről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, várták a Kovatsik Bt. képviselőjének a megjelenését. A Testület tagjai a beszámolót megkapták, melyben látható, hogy a fenntartás nagyon sok feladatot és magas költségeket von maga után az Önkormányzattól. Az előterjesztés leírja, hogy a központi temetőben a Városfejlesztési Iroda segítségével milyen munkák kerültek elvégzésre. A temető bővítés kiviteli tervek is készülnek. A fenntartási költségek is komoly mértékben megnövekedtek, amely az Önkormányzatot komoly feladatok elé fogja állítani.

Petrovics László képviselő-testületi tag szeretné megkérdezni, hogy ezeket a beszámolókat ki ellenőrzi. Illetve szeretné jelezni, hogy a 3 városrészben, Alsóberkiben, Felsőberkiben és Horvátnádalján a temetőkben a füvet nem nyírják rendszeres, vagy nem nyírnák mindenhol. Helyi lakosok nyírják a füvet akár a sírok mellett is, ahol már néhol 20 cm-es fű is van. A kerítés mellett a fák és a bokrok nem lettek visszanyírva. Véleménye szerint az M80-as út helyreállításánál Kovitsik Úr semmit sem tett, őt szólították meg a Hydrocomp-tól a Duna Aszfaltig a vízüggyel kapcsolatban, saját erővel vitt ki 50-60 liter vizet, hogy az emberek tudjanak kezet mosni, sírt lemosni. Ezek a temetők úgy néznek ki, mint aminek nincs gazdája.

Bebes István polgármester jelzi a Kovatsik Bt fele mindezeket, igyekeznek olyan megoldásokat találni, hogy a Képviselő Úr által felvetettek a város részéről kezelhetők legyenek. Azonban azt szeretné elmondani, mindenre nem nyílik majd lehetőség. A fenntartást illetően nyilván a Bt-nek meg kell oldani azokat a feladatokat, amelyeket Képviselő Úr említ.

Szlávik Csaba képviselő-testületi tag a bizottsági ülésen is elmondta, valamint Polgármester Úr is említette, hogy rossz állapotban van a körmendi temető ravatalozója, hűtőrésze. Sajnos nagyon sok temetésen részt kellett vennie, több helyen is volt. A vidéki temetőkben normális beállókat figyelt meg. Nagyon sok emberrel beszélt, igény lenne rá, hogy egy beállót építsenek itt Körmenden is, mert ha esik az eső, a gyászoló család nem tud fedett helyre beállni. Szeretné megkérdezni, lesz -e lehetőség a későbbiekben fejlesztésre.

Bebes István polgármester a legtöbb problémát a külső temetőkben látja, nem vitatja, hogy a központi temetőben is van feladat. Terveztetés is szükséges, melyet a kollégákkal át fog beszélni. A Képviselő-testület egy bizonyos összeget meghatározott, amely a temető karbantartásával, esetleges felújításával kapcsolatos. Még nem látja tisztán, hogy az év hátralevő részében mennyi forrást tudnak biztosítani a temetőkre. Kéri a kollégákat, hogy a tervezéssel kapcsolatos kérdéseket készítsék elő, milyen feladatokat lehet az elkövetkezendő időszakban kitűzni célul. Tudomása szerint ezzel kapcsolatban van is egy régi anyaguk, azonban Képviselő Úr által említett beállóról nincs terv. Természetesen egyetért azzal, hogy főként a ravatalozó előtt kellene egy beálló, hogy kevésbe legyenek kitéve az emberek az időjárás viszontagságainak.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**48****/2022. (V.26.) önkormányzati határozat**

Körmend Város Önkormányzat Képviselő-testülete a Kovatsik és Társai Temetkezési Bt 2021. évi beszámolóját megismerte, és elfogadja az abban foglaltakat.

**5./ 2021. évi gazdálkodásról szóló beszámoló**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a 2021. évi zárszámadás tárgyalása következik. A 2021. évet végig kísérte a COVID miatti pénzügyi szabályozás, ami az Önkormányzatok bevételének helyzetét is sújtotta. Azonban szeretné jelezni, mind a kompenzációban, mind pedig a rendkívüli támogatásokban az Önkormányzat ezeket az összegeket többségében visszakapta. Természetesen vannak feladatok, amelyeket vissza kellett fogniuk annak érdekében, hogy a kötelező, illetve egyéb feladatoknak eleget tudjanak tenni. Az látható, hogy a bérek után működési kiadási oldalon a közétkeztetés biztosítása volt komoly feladat. A közszolgáltató díja emelkedett, azonban a térítési díjakat emelni nem lehetett, melyet még mindig nem lehet emelni. Látható, hogy egyre drágább ezen közszolgáltatás biztosítása. Mint említette, a kieső adóbevételekre kompenzációt kapott a város, valamint a rendkívüli támogatást is nagyobb mértékben kapta meg az Önkormányzat. Felhalmozási oldalon nagyon sok fejlesztés valósult meg Körmenden, jó néhányat tudna felsorolni, többek között a városi piac, cipőgyári épületek elbontása, közművelődési intézmények energiatakarékos felhasználása is erre az évre esett, városi utak újultak meg Belügyminisztériumi támogatással, Rábán aluli utak esetében is történtek felújítások. Bízik abban, hogy az elkövetkezendő időszakban is több feladatot el tudnak végezni. Jelentős beruházások történtek a vízi turizmus területén a Magyar Kajak-Kenu Szövetség támogatásával. Sok feladat húzódott át 2022-re, több projekt esetében küzdeniük kell azzal, hogy egyáltalán ajánlattévő legyen, hiszen a jelenlegi viszonyok között senki sem tudja előre megmondani, mely termékek ára hogyan emelkedik, így nehéz egy-egy projektet előkészíteni és végrehajtani. Sok esetben kényszerülnek arra, hogy további forrásokat igényeljenek, és küzdeni kell azért, hogy ezeket megkapják.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**5****/2022. (V.27.) önkormányzati rendelet**

A 2021. évi költségvetés végrehajtásáról (zárszámadásról)

**6./ Beszámoló a 2021. évi adóztatási tevékenységről**

Előterjesztő: **Dr. Stepics Anita** jegyző

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy magas adóbevétellel zárta az évet az Önkormányzat, ugyanakkor ez az M80-as út építésének köszönhető. Irodavezető Asszony jelezte, hogy sajnos a Duna Aszfalt Kft-nek túlfizetése van, melyet vissza kell hogy térítsenek. Az idei év majd okoz némi gondolkodást, miként tudnak mindent teljesíteni. Elbizakodásra nincs okuk, hiszen az elkövetkezendő időszakban a háború és az azzal kapcsolatos infláció nehéz helyzetbe állítja az Önkormányzatot, így óvatosan kell kezelniük minden előre elvállalt feladatot. Kérdezi Jegyző Asszonyt, kívánja e kiegészíteni az előterjesztést.

Dr. Stepics Anita jegyző nem kíván kiegészítést tenni.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**49****/2022. (V.26.) önkormányzati határozat**

Körmend város Önkormányzata Képviselő-testülete a 2021. évi adóztatásról készült jegyzői beszámolót elfogadja.

**7./ Belső ellenőrzési jelentések**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy alapos munkát végzett a belső ellenőr, így nem kívánja kiegészíteni az előterjesztést.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a módosított javaslatot 11 igen szavazattal elfogadja, és a következő határozatot hozza:

**50****/2022. (V.26.) önkormányzati határozat**

Körmend Város Önkormányzatának Képviselő-testülete a 2021. évi belső ellenőrzési feladatok teljesítéséről szóló beszámolót elfogadja, és felkéri a jegyzőt a belső ellenőrzési jelentésben foglaltak alapján a további szükséges intézkedések megtételére.

**8./ Vezetői nyilatkozat a belső kontrollrendszer működéséről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ez az előterjesztés kötelezően tárgyalandó, melyet az Állami Számvevőszék ír elő. Úgy gondolja, Pénzügyi Irodavezető Asszony tud segíteni az esetleges kérdések megválaszolásában.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kérdés, vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**51****/2022. (V.26.) önkormányzati határozat**

Körmend Város Önkormányzatának Képviselő-testülete a 370/2011. (XII.31.) Korm.rendelet 11. §-a alapján tett vezetői nyilatkozatokat a mellékletben szereplő formában, azzal egyezően elfogadja.

**9./ 2022. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy első alkalommal kerül sor az idei évben a költségvetési rendelet módosítására. Időközben érkező normatívák kerülnek beépítésre a rendeletbe. Megjelenik a rendeletben, melyet már korábban is említett, az Ukrajnából érkezett menekültek után járó támogatás, még egyszer szeretné megköszönni az ezzel kapcsolatos munkát mindenkinek. Megjelenik a rendeletben az is, hogy normatívát kell visszafizetni azért, mert a szociális intézményekben nem tudtak minden álláshelyet betölteni, annak ellenére, hogy folyamatosan hirdetve vannak. A Volánbusz Zrt-nek fizetendő veszteségkompenzáció is évről évre nő, ahogy a bérek és az üzemanyag költségek, mellyel számolni kell. A BÖK Kft-nek fizetett támogatással biztosítani kell a turizmusfejlesztésben való előrelépést. Az új sportcsarnok építésének előkészítéséhez megérkezett az állami támogatás, így az Önkormányzat meg tudta venni a beruházáshoz szükséges területet, valamint ki tudta fizetni a jóváhagyási terveket. A rendeletbe beépítésre kerültek az új TOP projektek kapcsán megszavazott előkészítő költségek is, amelyeket a Testület is megismert.

Szép Dániel képviselő-testületi tag elmondja, hogy az előterjesztés harmadik oldalán a Batthyány Örökségközponttal kapcsolatban van egy marketingmunka tevékenységre kért engedély, illetve előirányozva 4 millió forintos tagi kölcsön. Szeretné megkérdezni, hogy az Örökségközpont saját maga koordinálja a Bárkaházat vagy szerződik valakivel az ott lévő tevékenység biztosítására? Ha jól értelmezi az előterjesztést a marketing munkakört betöltő ember az Örökségközpont alkalmazásában állna, így a kérdés az, hogy az ő tevékenységén keresztül érkező haszon hogy csapódik le az Önkormányzatnál. Tehát a munkakör, amit betölt és a munkája nyomán megnő a forgalom a Bárkaházban, vagy többen érkeznek Körmendre, hogyan tehet ez hozzá a Nonprofit Kft. működéséhez?

Bebes István polgármester elmondja, az ott keletkezett bevételek beérkeznek a Batthány Örökségközpont Kft-hez, amely a saját bevételeik közé kerül be. Akár a szálláshelyek bérbeadása, akár a sátrak elhelyezéséhez biztosított terület bérbeadása, ezek mind a BÖK Nkft. bevételei. Nyilván ilyenkor nem keletkezik még bevétel, de az ehhez kapcsolódó tevékenység is fontos. Eddig ez az Önkormányzat feladatkörében volt megoldva, azonban ezt a feladatot végző kolléga elment az Önkormányzattól, így ezt a feladatot próbálták most megoldani. Az ő feladata volt a különböző területek, rendezvények előkészítése. Annyit szeretne még elmondani, lesz egy átadott rendezvénytér, amellyel szintén az a tervük, hogy itt lehet majd szintén rendezvényeket megvalósítani, kezelni. Bízik abban, hogy folyamatosan növekednek majd a bevételek.

Szép Dániel képviselő-testületi tag elmondja, tagi kölcsönként kerül átadásra az említett 4 millió forint, amely üzemeltetési költségekre is fordítható. Kérdése az lenne, hogy pótbefizetés megnevezéssel nem lenne- e célszerűbb, ebben az esetben, hogy az Önkormányzat a tulajdonos.

Dr. Stepics Anita jegyző válaszul elmondja, mindegy, hogy pótbefizetés vagy tagi kölcsön. Érti a kérdés lényegét, támogatás lenne igazából, így kellene nevezni, azonban a törvény nem engedi meg, hogy saját cégüknek támogatást adjanak, ezt kizárja az Áht. Ez valójában egy működéshez nyújtott támogatás, mindenkinek szeretné jelezni, hogy nem várhatják ennek a visszafizetését. Mindegyik megoldás jó, a pótbefizetés is, szóba jöhetne alaptőke emelés, ők a tagi kölcsönt tartják jobbnak. Idővel meglátják, mikor tud saját lábra állni a Kft, így erről nem kell majd egyszer tárgyalni.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**6****/2022. (V.27.) önkormányzati rendelet**

Körmend város Önkormányzata és intézményei 2022. évről szóló 2/2022. (II.02.) önkormányzati rendelet módosításáról

**10./ Dr. Batthyányné Coreth Mária Óvoda és Bölcsőde szakmai beszámolója**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Szeretné megköszönni az írásos anyagot, bőséges információt biztosított az intézmény a Képviselő-testület részére. Kérdezi Intézményvezető Asszonyt, kívánja -e kiegészíteni a leírtakat.

Kőházyné Fasching Anikó intézményvezető nem kíván kiegészítéssel élni.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**52****/2022. (V.26.) önkormányzati határozat**

Körmend Város Önkormányzatának Képviselő-testülete a Dr. Batthyányné Coreth Mária Óvoda és Bölcsőde 2021. évi tevékenységéről szóló szakmai beszámolót elfogadja.

**11./ Körmendi Szociális Szolgáltató és Információs Központ szakmai beszámolója**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Körmendi Szociális Szolgáltató és Információs Központ működése a Körmend és Kistérsége Önkormányzati Társulás keretein belül zajlik. Minden évben a megkapja a Testület ezt a szakmai beszámolót. Kérdezi Intézményvezető Asszonyt kívánja- e kiegészíteni az előterjesztést.

Szálkai Istvánné intézményvezető nem kíván kiegészítést tenni.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslatok elfogadását, valamint szeretné megköszönni a Körmendi Szociális Szolgáltató és Információs Központ 2021. évi munkáját.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslatok elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatokat hozza:

**53****/2022. (V.26.) önkormányzati határozat**

Körmend Város Önkormányzatának Képviselő-testülete a Körmendi Szociális Szolgáltató és Információs Központ 2021. évi tevékenységéről szóló szakmai beszámolót elfogadja.

**12./ Gyermekjóléti és gyermekvédelmi feladatokról szóló beszámoló**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a képviselők az anyagot megkapták, kéri, hogy az esetlegesen felmerülő kérdéseket tegyék fel. Kérdezi Intézményvezető Asszonyt, kívánja - e kiegészíteni az előterjesztést.

Szálkai Istvánné intézményvezető nem egészítené ki, hiszen bőséges anyagot kapott a Testület. Szeretne reagálni Dr. Hadnagy Ádám képviselő hozzászólására. Szeretné megköszönni a Képviselő-testület együttműködését és támogatását.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslatok elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**54****/2022. (V.26.) önkormányzati határozat**

Körmend Város Önkormányzata Képviselő-testülete a gyermekjóléti és gyermekvédelmi feladatokról szóló beszámolót a melléklet szerint elfogadja, egyben megköszöni minden érintett dolgozónak és szervezetnek a gyermekvédelem terén nyújtott munkáját.

**13./ Körmendi Kulturális Központ, Múzeum és Könyvtár szakmai beszámolója és munkaterve**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy bőséges anyagot tártak a Képvisel-testület elé. Kérdezi Intézményvezető Asszonyt kívánja - e kiegészíteni a leírtakat.

Hadnagyné Vörös Márta intézményvezető kiegészíteni nem kívánja az előterjesztést, úgy véli, bőséges anyagot tártak a képviselők elé. Köszönetét szeretné kifejezni a Képviselő-testületnek, valamint a Polgármesteri Hivatal mindazon munkatársainak, akik a munkájukat segítették azzal, hogy szakmai segítséget és támogatást nyújtottak azokon a területeken, melyeken ők a szakértők. Természetesen valamennyi kollégájának hálával tartozik azért, hogy a mindennapokban ott vannak, teszik a dolgukat.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva elmondja, meghallgatták a részletes beszámolót, gratulálni szeretne a 2021. évi munkához, további sikereket kíván a 2022. évre vonatkozóan az átköltözéshez, valamint az új jogszabálytervezet bevezetéséhez és betartásához is, így támogatja a határozati javaslatok elfogadását.

Bebes István polgármester kéri a határozati javaslatok elfogadását.

Körmend Város Önkormányzata Képviselő-testülete a két határozati javaslatot 11 igen szavazattal mellett elfogadja, és a következő határozatokat hozza:

**55****/2022. (V.26.) önkormányzati határozat**

1. Körmend Város Önkormányzatának Képviselő-testülete a Körmendi Kulturális Központ, Múzeum és Könyvtár teljes intézményi, valamint külön a közművelődési területre vonatkozó 2021. évi beszámolóját és 2022. évi munkatervét, valamint képzési tervét és beiskolázási tervét elfogadja.
2. Körmend Város Önkormányzatának Képviselő-testülete a Körmendi Kulturális Központ, Múzeum és Könyvtár múzeumi területre vonatkozó, Dr. Batthyány-Strattmann László Múzeum intézményegység 2021. évi beszámolóját és 2022. évi munkatervét elfogadja.
3. Körmend Város Önkormányzatának Képviselő-testülete a Körmendi Kulturális Központ, Múzeum és Könyvtár könyvtári területre vonatkozó, Faludi Ferenc Könyvtár 2021. évi beszámolóját és 2022. évi munkatervét elfogadja.
4. Körmend Város Önkormányzatának Képviselő-testülete megbízza a Körmendi Kulturális Központ, Múzeum és Könyvtár igazgatóját, valamint az intézményegységek vezetőit, hogy a Képviselő-testület által elfogadott beszámolókat és munkaterveket a törvényben meghatározott módon továbbítsa a területileg illetékes, kijelölt szakmai szolgáltató szervezetnek az elfogadásukról szóló határozatokkal együtt.

**14./ Hungast Vital Kft. áremelés**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy sajnos a jelenlegi inflációval kapcsolatosan fordult az Önkormányzathoz a cég, hogy azokat a nyersanyagárak emelkedéseket, amelyeket a háború okoz, tudja kezelni. Nehéz ezen kérdéskörök megtárgyalása, hiszen ez csak az Önkormányzat terheit növeli, de el kell fogadni ezen árak emelkedését.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslatokat elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**56****/2022. (V.26.) önkormányzati határozat**

Körmend város Önkormányzata Képviselő-testülete tudomásul veszi a Hungast Vital Kft. által kezdeményezett 10%-os közétkeztetési díj áremelést az emelkedő nyersanyagköltségek miatt, és azt jóváhagyja 2022. július 1-i kezdő hatállyal. A közétkeztetési díj emelése érinti Körmend Város Gondnokságát, a Dr. Batthyányné Coreth Mária Óvoda és Bölcse intézményt és Körmend Város Önkormányzatát.

**15./ Ingatlanértékesítési kérelmek megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ebben a napirendben találkozhatnak a képviselők azokkal a kérelmekkel, amelyek beérkeztek az Önkormányzathoz a Hunyadi utcában található ingatlanok tulajdonosaitól, akik a beépített házsorok mögötti területeken szeretnék ingatlanjaikat bővíteni. Azokat a feltételeket próbálták megfelelően kibontani, amelyről az előzőekben egy esetben a Képviselő-estület már döntött. Mindenkivel ugyanazt az eljárást igyekeznek alkalmazni. Az előterjesztés kiküldése után két lakó módosítási igényt jelentett be, hogy feleségükkel együtt vásárolhassák meg a házuk mögötti telket, annak ellenére, hogy a kérelemben nem volt megjelölve ők vevőnek.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkozics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslatok elfogadását.

Bebes István polgármester kérdés és vélemény hiányában kéri a határozati javaslatok elfogadását.

Körmend Város Önkormányzata Képviselő-testülete a javaslatokat 11 igen szavazattal elfogadja, és a következő határozatokat hozza:

**57****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/89 és 1407/90 hrsz-ú, kivett beépítetlen terület megjelölésű ingatlanokat Gueth László és Guethné Horváth Anita Körmend, Hunyadi utca 91. szám alatti lakosok részére az értékbecslő által meghatározott 2625 Ft/m2 + ÁFA, azaz az 1407/89 hrsz-ú ingatlan esetében 1.981.875 Ft + ÁFA vételáron, az 1407/90 hrsz-ú ingatlan esetében 1.976.625 Ft + ÁFA vételáron akként, hogy a Vevők ½- ½ arányban válnak az ingatlan tulajdonosaivá.

Az értékesítés feltételei az alábbiak:

* A Vevők a vételárat egyösszegben, az adásvételi szerződés megkötésétől számított 30 napon belül kötelesek megfizetni.
* A Vevők viselik az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőknek viselniük kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára ingatlanonként 1.200.000 Ft. összeg erejéig jelzálogjogot kell alapítani.

**58****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/91 és 1407/92 hrsz-ú, kivett beépítetlen terület megjelölésű ingatlanokat Vavra Péter Körmend, Hunyadi utca 93. szám alatti lakos részére az értékbecslő által meghatározott 2625 Ft/m2 + ÁFA, azaz az 1407/91 hrsz-ú ingatlan esetében 1.974.000 Ft + ÁFA vételáron, az 1407/92 hrsz-ú ingatlan esetében 1.971.375 Ft + ÁFA vételáron.

Az értékesítés feltételei az alábbiak:

* A Vevő a vételárat egyösszegben, az adásvételi szerződés megkötésétől számított 30 napon belül köteles megfizetni.
* A Vevő viseli az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőnek viselnie kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára ingatlanonként 1.200.000 Ft. összeg erejéig jelzálogjogot kell alapítani.

**59****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/38 hrsz-ú, kivett beépítetlen terület megjelölésű ingatlant Ancsin László Körmend, Hunyadi utca 75. szám alatti lakos részére az értékbecslő által meghatározott 2625 Ft/m2 + ÁFA, azaz 1.908.375 Ft + ÁFA vételáron.

Az értékesítés feltételei az alábbiak:

* A Vevő a vételárat egyösszegben, az adásvételi szerződés megkötésétől számított 30 napon belül köteles megfizetni.
* A Vevő viseli az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőnek viselnie kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára 1.200.000 Ft. összeg erejéig jelzálogjogot kell alapítani az értékesítendő ingatlanra.

**60****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/39 hrsz-ú, kivett beépítetlen terület megjelölésű ingatlant Horváth Tibor és Horváth Tiborné Körmend, Hunyadi utca 77. szám alatti lakosok részére az értékbecslő által meghatározott 2625 Ft/m2 + ÁFA, azaz 1.911.000 Ft + ÁFA vételáron akként, hogy a Vevők ½- ½ arányban válnak az ingatlan tulajdonosaivá.

Az értékesítés feltételei az alábbiak:

* A Vevők a vételárat egyösszegben, az adásvételi szerződés megkötésétől számított 30 napon belül kötelesek megfizetni.
* A Vevők viselik az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőknek viselniük kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára 1.200.000 Ft. összeg erejéig jelzálogjogot kell alapítani az értékesítendő ingatlanra.

**61****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/35 hrsz-ú, kivett beépítetlen terület megjelölésű ingatlant Tóth Sándor és Tóth- Bedőcs Edina Körmend, Hunyadi utca 69. szám alatti lakosok részére az értékbecslő által meghatározott 2625 Ft/m2 + ÁFA, azaz 1.905.750 Ft + ÁFA vételáron akként, hogy a Vevők ½- ½ arányban válnak az ingatlan tulajdonosaivá.

Az értékesítés feltételei az alábbiak:

* A Vevők a vételárat egyösszegben, az adásvételi szerződés megkötésétől számított 30 napon belül kötelesek megfizetni.
* A Vevők viselik az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőknek viselniük kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára 1.200.000 Ft. összeg erejéig jelzálogjogot kell alapítani az értékesítendő ingatlanra.

**62****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/34 hrsz-ú, kivett beépítetlen terület megjelölésű ingatlant Haholt Attila Körmend, Hunyadi utca 67 1. épület szám alatti lakos részére az értékbecslő által meghatározott 2625 Ft/m2 + ÁFA, azaz 1.871.625 Ft + ÁFA vételáron.

Az értékesítés feltételei az alábbiak:

* A Vevő a vételárat egyösszegben, az adásvételi szerződés megkötésétől számított 30 napon belül köteles megfizetni.
* A Vevő viseli az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőnek viselnie kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára 1.200.000 Ft. összeg erejéig jelzálogjogot kell alapítani az értékesítendő ingatlanra.

**63****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/40 hrsz-ú, kivett beépítetlen terület megjelölésű ingatlant Horváth Tibor És Horváthné Tompa Anita Körmend, Hunyadi utca 79. szám alatti lakosok részére az értékbecslő által meghatározott 2625 Ft/m2 + ÁFA, azaz 1.911.000 Ft + ÁFA vételáron akként, hogy a Vevők ½- ½ arányban válnak az ingatlan tulajdonosaivá.

Az értékesítés feltételei az alábbiak:

* A Vevők a vételárat egyösszegben, az adásvételi szerződés megkötésétől számított 30 napon belül kötelesek megfizetni.
* A Vevők viselik az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőknek viselniük kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára 1.200.000 Ft. összeg erejéig jelzálogjogot kell alapítani az értékesítendő ingatlanra.

**64****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/37 hrsz-ú, kivett beépítetlen terület megjelölésű ingatlant Gerencsér-Dobos Edina Körmend, Hunyadi utca 73. szám alatti lakos részére az értékbecslő által meghatározott 2625 Ft/m2 + ÁFA, azaz 1.908.375 Ft + ÁFA vételáron.

Az értékesítés feltételei az alábbiak:

* A Vevő a vételárat egyösszegben, az adásvételi szerződés megkötésétől számított 30 napon belül köteles megfizetni.
* A Vevő viseli az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőnek viselnie kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára 1.200.000 Ft. összeg erejéig jelzálogjogot kell alapítani az értékesítendő ingatlanra.

**65****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/36 hrsz-ú, kivett beépítetlen terület megjelölésű ingatlant Tompa Krisztián és Tompa -Francsics Anita Körmend, Hunyadi utca 71. szám alatti lakosok részére az értékbecslő által meghatározott 2625 Ft/m2 + ÁFA, azaz 1.908.375 Ft + ÁFA vételáron akként, hogy a Vevők ½- ½ arányban válnak az ingatlan tulajdonosaivá.

Az értékesítés feltételei az alábbiak:

* A Vevők a vételárat egyösszegben, az adásvételi szerződés megkötésétől számított 30 napon belül kötelesek megfizetni.
* A Vevők viselik az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőknek viselniük kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára 1.200.000 Ft. összeg erejéig jelzálogjogot kell alapítani az értékesítendő ingatlanra.

**66****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/23 hrsz-ú, kivett beépítetlen terület megjelölésű ingatlant Deli Tibor és Deliné Simon Gabriella Körmend, Hunyadi utca 87. szám alatti lakos részére az értékbecslő által meghatározott 2625 Ft/m2 + ÁFA, azaz 3.084.375 Ft + ÁFA vételáron akként, hogy a Vevők ½- ½ arányban válnak az ingatlan tulajdonosaivá.

Az értékesítés feltételei az alábbiak:

* A Vevők a vételárat egyösszegben, az adásvételi szerződés megkötésétől számított 30 napon belül kötelesek megfizetni.
* A Vevők viselik az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőknek viselniük kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára 1.200.000 Ft. összeg erejéig jelzálogjogot kell alapítani az értékesítendő ingatlanra.

**67****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/41 hrsz-ú, kivett beépítetlen terület megjelölésű ingatlant Nagy László és Gergó Diána Körmend, Hunyadi utca 81. szám alatti lakos részére az értékbecslő által meghatározott 2625 Ft/m2 + ÁFA, azaz 1.911.000 Ft + ÁFA vételáron akként, hogy a Vevők ½- ½ arányban válnak az ingatlan tulajdonosaivá.

Az értékesítés feltételei az alábbiak:

* A Vevők a vételárat egyösszegben, az adásvételi szerződés megkötésétől számított 30 napon belül kötelesek megfizetni.
* A Vevők viselik az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőknek viselniük kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az Önkormányzat javára 1.200.000 Ft. összeg erejéig jelzálogjogot kell alapítani az értékesítendő ingatlanra.

**16./ Garázs értékesítése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2021. novemberében a Testület már döntött a garázs 1/2 tulajdonának megvételéről, most azonban értékesítésre nyílhat lehetőség. Nyílt pályázatot hirdetne a Képviselő-testület, ahol a bérlőnek elővásárlási joga lenne. Egy nagy, 33 m2-es garázsról van szó, amely remélhetőleg piaci érdeklődésre tarthat számot.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkozics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal mellett elfogadja, és a következő határozatot hozza:

**68****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy nyílt pályázati eljáráson értékesítésre meghirdeti a körmendi 200/19/A/1 hrsz-ú, 33 m2 területű, garázs megjelölésű társasházi ingatlant, mely természetben Körmenden, a IV. Béla király utca 3. szám alatt található. Az ingatlan kikiáltási ára 3.750.000 Ft, az értékesítést ÁFA nem terheli. Kikiáltási ár alatt az ingatlan nem eladó. Az ingatlan bérleti joggal terhelt, a bérlőt elővásárlási jog illeti meg. A Képviselő-testület felhatalmazza a Polgármestert a pályázati eljárás lebonyolítására azzal, hogy az ajánlatok ismeretében az értékesítésről a Képviselő-testület dönt.

**17./ Rábahídvég, Vasvári Pál u. 7. szám alatti ingatlan értékesítése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Önkormányzat akkor igyekezte megragadni a lehetőséget, amikor a Bartók Béla lakótelep 5. társasház kiürítése folyt. Közben az élet átírta ezt a forgatókönyvet, így nem kellett igénybe venni ezt az épületet. Két komolyabb ajánlat érkezett, a jobb ajánlat 2,5 millió forint, ezen ajánlattevő részletben szeretne fizetni, aki helyi lakos.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkozics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**69****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a tulajdonát képező rábahídvégi 433 hrsz-ú, 881 m2 területű, természetben a 9777 Rábahídvég, Vasvári Pál u. 7. szám alatti, kivett lakóház, udvar, gazdasági épület ingatlannyilvántartási megjelölésű ingatlant Kiss Zoltán 9777 Rábahídvég, József Attila u. 19. szám alatti lakos részére 2.500.000 Ft. összegű vételárért. Az Önkormányzat hozzájárul ahhoz, hogy a Vevő a vételárat havi 50.000 Ft összegű részletekben fizesse meg, minden hónap 10. napjáig azzal, hogy a vételár maradéktalan kifizetéséig az Önkormányzat tulajdonjog fenntartással él. Az adásvétellel kapcsolatos költségeket és az ingatlannyilvántartási eljárás díját a Vevő viseli.

**18./ Ingatlanvásárlás megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egy, a tervezés során felmerült kérdésből adódóan lenne szükség ara, hogy az Önkormányzat megvásárolja a sportcsarnok beruházáshoz kapcsolódóan az 1566/4 hrsz-ú, most is út megjelölésű ingatlant, így ez egy kapocs lenne a 8-as főút és az Achim András utca között. Kéri a Testületet, tegye lehetővé a vételt, amellyel a főépítész is egyetért, hogy ne kelljen később kisajátítási eljárást indítani.

Czvitkozics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**70****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy megvásárolja a körmendi **1566/4 hrsz**-on nyilvántartott, 556 m2 területű, „kivett, közút” megnevezésű ingatlant annak tulajdonosától, 3900 Ft/m2 áron, azaz 2.168.400 Ft vételáron. A vételre annak érdekében kerül sor, hogy a jövőben ez az ingatlan összekötést biztosítson a 8-as út felől az Achim András utca irányába. A Képviselő-testület a vétel fedezetét 2022. évi költségvetésében biztosítja.

**19./ Körmendi Közös Önkormányzati Hivatal tulajdonában lévő személygépkocsi értékesítése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egy sokat megélt jármű eladásáról van szó, melynek értékesítését azért kérik, mert ma már többe kerül a javítása, mint amennyiért értékesíteni lehet.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Szlávik Csaba képviselő-testületi tagnak javaslata lenne. Megtekintette a gépjárművet, elég ramaty állapotban van, szeretné javasolni, ha van rá vevő, akkor mozgási lehetőséget adni kellene az eladással kapcsolatban, mert nem biztos, hogy 300 ezer forintot adnak érte.

Bebes István polgármester úgy véli, a határozati javaslatban adhatnak egy plafont, nyilván amennyiért el lehet adni, járuljon hozzá a Képviselő-testület.

Dr. Stepics Anita jegyző elmondja, hogy azért így írták a határozati javaslatot, hogy a legjobb ajánlattevőnek történne meg az értékesítés. Annyi lesz a vételár, amennyit a legjobb ajánlat ajánl, nyíltan meg lesz hirdetve, így nem kell sem alsó, sem felső plafon, mert vissza kellene hozni ez esetben a Testület elé az ügyet, azonban inkább gyorsan szabadulni kellene a járműtől.

Auer Miklós képviselő-testületi tag elmondja, annyiért adják el, amennyiért el lehet, mindig az egy autó értéke.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**71****/2022. (V.26.) önkormányzati határozat**

Körmend Város Önkormányzatának Képviselő-testülete jóváhagyja azt, hogy a KEC-144 forgalmi rendszámú Volkswagen Polo értékesítésre meghirdetésre kerüljön, a legjobb ajánlattevőnek értékesítésre kerüljön, és ezzel kikerüljön a Körmend és Kistérsége Önkormányzati Társulás gépkocsi állományából.

**20./ Körmend Város Gondnoksága által bérelt gépjármű vásárlása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előterjesztésben is le van írva, hogy egy Opel Combo Cargo autó megvásárlásának lehetőségét kéri a Városgondnokság, melyet most is bérel. Ezzel erősödne a járműparkja a Városgondnokságnak. Kéri a Testület támogatását a vásárlást illetően.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkozics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**72****/2022. (V.26.) önkormányzati határozat**

Körmend Város Önkormányzata Képviselő-testülete úgy dönt, hogy megvásárolja az RMN-705 rendszámú, OPEL Combo Cargo Dies áruszállító autót, bruttó 4.268.000 Ft-ért, és felhatalmazza a Polgármestert a vétellel kapcsolatos eljárás lebonyolítására.

**21./ Társulási megállapodás módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Dienes Utcai Óvoda fenntartóváltása miatt van szükség ezen előterjesztés megtárgyalására. Korábban is jelezte már, hogy az Egyházmegyével kapcsolatos tárgyalások lezajlottak, a szülők döntöttek. A szülök több mint fele támogatta azt, hogy az Egyház átvegye az óvoda fenntartását az idei év őszétől kezdődően. Ez egy új helyzetet teremt a városban, természetesen senkinek sem lesz könnyű dolga, a szülők így döntöttek, így ez köti a Testületet. Kéri, hogy támogassák a fenntartóváltást.

Bebes István polgármester kérdés és vélemény hiányában kéri a határozati javaslatok elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő határozatokat hozza:

**73****/2022. (V.26.) önkormányzati határozat**

Körmend Város Önkormányzatának Képviselő-testülete a Körmend és Mikrotérsége Köznevelési Intézményfenntartó Társulás társulási megállapodásának 4. számú módosítását, valamint a módosításokkal egységes szerkezetbe foglalt társulási megállapodást megismerte, és azokat a melléklet szerinti tartalommal jóváhagyja, egyben felhatalmazza a polgármestert az aláírásukra.

**22./ A Körmendi Roma Nemzetiségi Önkormányzattal kötött együttműködési megállapodás felülvizsgálata**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Aljegyző Asszony készítette az előterjesztést belső ellenőri jelzésre. Kéri a Testületet, módosítsa a határozati javaslattal az együttműködési megállapodást.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal mellett elfogadja, és a következő határozatot hozza:

**74/2****022. (V.26.) önkormányzati határozat**

Körmend Város Önkormányzatának Képviselő-testülete megismerte a Körmendi Roma Nemzetiségi Önkormányzattal való együttműködést szabályozó közigazgatási szerződést, és azt a melléklet szerinti tartalommal jóváhagyja, egyúttal felhatalmazza a polgármestert annak aláírására.

**23./ Intézményvezetői pályázat elbírálása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egyetlen pályázótól sem érkezett igény arra, hogy zárt ülés keretében tárgyalja a Képviselő-testület a Városgondnokság vezetői posztját illetően a pályázatok elbírálását, így kerül sor nyílt napirenden eme napirend megtárgyalása. Második körben 3 pályázat érkezett a Városgondnokság vezetői álláshelyére, mindhárom határidőben. A Bizottság meghallgatta a pályázókat, vélhetően kialakította véleményét, javaslatát. Kéri, ismertessék azt. Annyit szeretne előre jelezni, hogy a Pénzügyi Bizottsági ülésén érkezett javaslat, hogy a Képviselő-testület adjon lehetőséget a kinevezett személlyel való bértárgyalásra. A munkáltatói jogokat az intézményvezető felett ténylegesen a polgármester gyakorolja, így nem zárkózik el a kéréstől, azonban van egy észszerű határ, melyet a Pénzügyi Irodavezetővel is egyeztetett. Ez 600 ezer forint, így kéri az előterjesztés módosítását annyiban, hogy a Képviselő-testület csak a személyről dönt.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva elmondja, mindhárom személyt meghallgatta a Bizottság, kialakították egyöntetű véleményüket, miszerint Dakó Ernőt javasolják intézményvezetőnek.

Belencsák István alpolgármester elmondja, a kiküldött anyagból, valamint a Városfejlesztési Bizottság ülésén is megismerhették mind a három pályázót. Magánvéleménye, hogy a pozíció betöltésére Dakó Ernőt javasolja a Képviselő-testületnek. Bizton állítja, hogy ő a legalkalmasabb a három pályázó közül az intézményvezetői poszt betöltésére. Az elmúlt időszakban volt szerencséje együtt dolgozni Ernővel. Tapasztalatai szerint lelkiismeretesen, jogszerűen és hatékonya végezte a munkáját. Ismeri a Városgondnokság speciális feladatköreit, ezáltal produktív és eredményes munkát tud végezni. A Városgondnokság alkalmazásában álló dolgozókat jól ismeri, kézben tartja és koordinálni tudja az ott folyó szakmai munkát. Kellő kapcsolati tőkével rendelkezik a helyi vállalkozók körében. Úgy gondolja, elképzelései illeszkednek mind a Képviselő-testület elvárásaihoz, mind pedig a Körmenden élők igényeit is teljes egészében kiszolgálják.

Bebes István polgármester lezárja a napirendet. Jelen van Sövegjártó Zoltán Intézményvezető Úr, aki nyugdíjba szándékozik vonulni. Szeretné megköszönni azt a kemény munkát, amelyet ennek az intézménynek a vezetésében ellátott. Úgy hiszi, lelkiismeretesen, némely esetben saját egészségét sem kímélve végezte ezt a feladatot. Ez egy embert próbáló feladat volt, minden tekintetben igyekezett helytállni, akár az állomány és annak kezelését illetően, akár az üzemeltetés, működési feladatokat illetően. Soha sem volt olyan kérdés, melyet ne hallgatott volna meg, és ne igyekezett volna arra megfelelő választ adni. Maga részéről csak megköszönni tudja azt a munkát, amelyet a város és az intézmény érdekében elvégzett, reméli, teheti ezt a Képviselő-testület nevében is. Hiszen úgy érezte, a mindenkori képviselők is elfogadták azt a munkát, melyet Intézményvezető Úr elvégzett. Ezek előrebocsátásával teszi fel szavazásra a határozati javaslatot. Igyekezett pár gondolatot váltani Irodavezető Asszonnyal, mi a helyes arány, melyet be lehet tartani, ezért tette a módosító javaslatát. Bízik abban, hogy a tárgyalások eredményre fognak vezetni, valamint azt a bizalmat, melyet a Képviselő-testület szándékozik adni, be fogja teljesíteni az új vezető. Nem lesz könnyű, de azt gondolja, új vezető, új elképzelések, más metódus, mentalitás. A bizottsági javaslatnak megfelelően, illetve a saját módosításával, további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**75****/2022. (V.26.) önkormányzati határozat**

Körmend Város Önkormányzatának Képviselő-testülete megállapítja, hogy Körmend Város Gondnoksága intézményvezetőjének kiválasztására irányuló pályázati eljárás érvényes és eredményes volt.

A pályázati eljárás alapján úgy határoz, hogy Körmend Város Gondnoksága intézményvezetőjévé ***Dakó Ernőt*** nevezi ki 5 évre, 2022. július 1-től 2027. június 30-ig.

Bebes István polgármester kérdezi Sövegjártó Zoltán Intézményvezető Urat, kívánja- e kiegészíteni valamivel az előbb elmondottakat.

Sövegjártó Zoltán intézményvezető elmondja, kollégáról van szó, akivel 10 éve dolgozik együtt. Úgy véli, mivel ennyi időt együtt töltöttek, meg is ismerték egymást, semmi okuk nem volt arra, hogy a közös munkát ne kelljen tovább csinálniuk. Megkapta mind a három pályázó anyagát, át is olvasta, kialakult benne is egy vélemény, ő is erre az eredményre jutott.

**24./ HÉSZ módosítás kezdeményezése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy újból külső megkeresésre kellene a HÉSZ módosítását kezdeményzeni, ezúttal a Bástya Lakópark Kft. kérésére, aki vállalja a költségek viselését. Esetlegesen felmerülő kérdésre Műszaki Irodavezető Asszony rendelkezésre áll.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**76****/2022. (V.26.) önkormányzati határozat**

1. Körmend Város Önkormányzata kezdeményezi az Önkormányzat településrendezési eszközeinek felülvizsgálatát a Körmend, 04/29, 04/30, 04/31 és a 04/32 ingatlanok tekintetében akként, hogy az belterületi határt az érintett Mák övezet D-i oldalára módosítsa.

Körmend Város Önkormányzata a Körmend, 04/29, 04/30, 04/31 és a 04/32 hrsz. ingatlanokat kiemelt fejlesztési területté nyilvánítja a 314/2012. (XI.8.) Korm.rendelet 32.§ (6) bekezdés c) pontja alapján.

1. Az 1) pont szerinti felülvizsgálatra Körmend Város Önkormányzata az Akcióterv Mérnöki Iroda Kft-vel (székhelye: 9730 Kőszeg, Bechtold István utca 7.) köt szerződést.
2. Körmend Város Önkormányzata Bástya Lakópark Kft.-vel (Szombathely, Szent Flórián krt. 2.), mint kérelmezővel településrendezési szerződést köt a körmendi 04/29, 04/30, 04/31 és a 04/32 hrsz.-ú ingatlanokat érintően a helyi építési szabályzat módosítására irányulóan akként, hogy a kérelmező viseli a településtervezési költségek összegét.
3. Körmend Város Önkormányzata Képviselő-testülete felkéri a városi főépítészt, hogy a módosítást szakmai szempontok szerint koordinálja.
4. Körmend város Önkormányzata átruházza Körmend Város Polgármesterére azon döntési jogot, hogy a soron következő településrendezési eszközök módosítása során nyilatkozzon az állami főépítész felé a partnerségi eljárás lebonyolításáról, a beérkező vélemények elfogadásáról, vagy indoklás mellett az el nem fogadásáról, és lezárásáról, a tárgyalásos eljárás megindítása előtt.

**25./ ADA Hungária Kft. kérelme**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a korábbiakban is tárgyaltak már erről, kéri, tegyék lehetővé a beruházási támogatás halasztott felhasználását, a határidő módosítását ez év végére. A támogatás már átadásra került, ebből a körforgalom miatti belső terep átrendezését kívánja megvalósítani a cég, melyet korábban már jóváhagyott a Testület.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**77****/2022. (V.26.) önkormányzati határozat**

Körmend Város Önkormányzata Képviselő-testülete hozzájárul ahhoz, hogy az ADA Hungária Bútorgyár Kft-vel 2017. évben kötött „Helyi vállalkozásnak nyújtandó beruházási támogatásról szóló megállapodás” akként kerüljön módosításra, hogy az Önkormányzat által nyújtott beruházási támogatás végső felhasználási határideje 2023. december 31-ére módosul. A Képviselő-testület felhatalmazza a Polgármestert a megállapodás módosítására.

**26./ Hősök napja városi megemlékezés előterjesztése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a programtervet a Testület megkapta, kéri a szónok személyére a javaslattételt.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva elmondja, szónok személyét illetően Móricz Pétert javasolják felkérni, így támogatják a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**78/****2022. (V.26.) önkormányzati határozat**

Körmend város Önkormányzata Képviselő-testülete a Hősök napja városi megemlékezés alkalmából megrendezendő városi ünnepség szónokának ***Móricz Péter személyt*** kéri fel tisztelettel.

**27./ Nemzeti Összetartozás Napja – városi ünnepség előterjesztése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Kérés érkezett felé Felsőberki és Horvátnádalja városrészen is a Nemzeti Összetartozás Napi ünnepség megtartását illetően. Kérdezi Intézményvezető Asszonyt, amennyiben az időpontok nem ütköznek, van -e lehetőség a két településrészen az ünnepségek megtartására, tudják- e segíteni technikai eszközökkel mindezt?

Hadnagyné Vörös Márta intézményvezető elmondja, amennyiben igény van rá, természetesen tudnak segíteni technikai eszközökkel. Azonban azt meg kívánja jegyezni, hogy a központi ünnepség az országzászló alatt van, valamint nagyon fontos ebben az esetben a 16 óra 30 perces kezdés, mivel akkor írták alá a békediktátumot.

Bebes István polgármester kérdezi Petrovics László képviselőt, van- e lehetőség egy időpont egyeztetésre, a központi ünnepséghez igazodva.

Petrovics László képviselő-testületi tag elmondja, ezzel nem szeretné széthúzni a várost, csak szeretnék megkoszorúzni az emlékműveket, így tisztelegve azok előtt, akik a két városrészben adták életüket, mint falubeliek.

Bebes István polgármester elmondja, hogy nem is említette, hogy széthúzzák a várost, csupán a lehetőségeket próbálják megkeresni az időpontot illetően.

Petrovics László képviselő-testületi tag elmondja, nekik a 6 vagy éppen a 7 óra is megfelelő lenne.

Bebes István polgármester elmondja, amennyiben a technikai feltételeket biztosítani tudják, ezt tegyék meg, tekintsék át, de a központi ünnepség a városban fog lezajlani.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva elmondja, szónok személyére Belencsák István alpolgármestert javasolják felkérni, így támogatják a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő határozatot hozza:

**79****/2022. (V.26.) önkormányzati határozata**

Körmend város Önkormányzata Képviselő-testülete a Nemzeti Összetartozás Napja városi ünnepség alkalmából megrendezendő városi ünnepség szónokának ***Belencsák István alpolgármestert*** kéri fel tisztelettel.

**28./ Jelentés az előző ülésen elhangzott interpellációkra tett intézkedésekről**

Előterjesztő: **Tubolyné Balázs Nóra** irodavezető

*(Az előterjesztés írásos anyaga a jegyzőkönyvhöz mellékelve.)*

**Kérdések**

**Czvitkovics Gyula** képviselő-testületi tag három problémát szeretne felvetni:

* az Avar utca 7 előtt található egy hídfej, amely bedőlt az árok fele, az ott lakó elmondása alapján, amikor a csapadékvíz-elvezetés felújítása történt, akkor egy nehézjármű rátolatott, és megmozdította az egészet
* ha a Somogyi Béla utca jobb oldaláról befordulnak a Pacsirta utcába, szintén a csapadékvíz okoz gondot; nagy területet van lefedve, így a nyílt árkos rendszer elég rövid, lassan szivárog el a víz, a nagy esőzés után maga is megtekintette, szeretné kérni a megvizsgálását, lehetséges- e tenni valamit a nagyobb keresztmetszetű elfolyást illetően;
* a 8-as főúton, ahogy haladnak Szentgotthárd irányába, a sorompónál kikátyúsodott egy korábbi javítás, ez a GYSEV Zrt-nek a problémája, jelezni kellene feléjük, hogy már nagyobb kátyú alakult ki, így azt javítsák ki.

***Bebes István polgármester*** *válaszul elmondja, hogy az Avar és a Pacsirta utcát a kollégák jegyezték, így arra az intézkedést igyekeznek megtenni. A 8-as út esetében szeretné jelezni, hogy a GYSEV Zrt-vel való egyeztetésen jelezték a problémát. Azt az információt kapta, hogy az elkövetkezendő időszakban ezt a problémát kezelni fogják.*

**Dr. Hadnagy Ádám** képviselő-testületi tag Sövegjártó Zoltánhoz szeretne kérdést feltenni, de mielőtt ezt megtenné, szeretné megköszönni a 8 év közös együttműködését, így kíván nyugodt és boldog nyugdíjas éveket.

Két kérdése a következő lenne: egyrészt a Németh Mária utcában lévő fekvőrendőr pótlásáról érdeklődne, másrészt pedig a Téglagyári út előtt lévő vízáteresz, vízgyűjtő ellenőrzését kéri.

***Sövegjártó Zoltán intézményvezető*** *elmondja, azt nem ígéri, hogy a kivitelezőkkel folyamatosan kapcsolatban állnak, hogy ez a két probléma megoldást nyerjen. Mindez annak függvényében fog megtörténni, mikor tud jönni a kivitelező Körmendre dolgozni.*

**Szép Dániel** képviselő-testületi tag két kérdést szeretne feltenni:

* azokra a projektek, amelyekre támogatást nyert el a város, gondol itt a mozi, várkert vagy a Rába partra, azoknak a megvalósulása mikor tud elindulni
* beszéltek az egyik előterjesztésben a Hunyadi utcai telkekről, ott az Önkormányzatnak van-e esetleg terve vagy elképzelése új építésű telkek kialakítására a városban, mert ezzel kapcsolatban több megkeresés is érkezett irányába olyan fiataloktól, akik építkeznének a városban.

***Bebes István polgármester*** *válaszul elmondja, hogy a projekteket illetően mindenképp szándékuk az, hogy a lehető leggyorsabban elkezdjék azokat. A közbeszerzési eljárás nem a legkönnyebb feladat a mai világban. Két vizsgafeladaton kell átesni, az egyik az Államkincstár, a másik pedig a Közbeszerzési Felügyeleti Főosztály. Ha ezen a kettőn átesett a közbeszerzési tenderanyag előzetes vizsgálata, akkor tudják elindítani a közbeszerzést. Majd, amikor minden sikerül, még akkor is előttük lesz egy akadály, még pedig a forrás kérdése. Többségében a forrás igényléshez kormánytámogatás szükséges, mivel az elnyert támogatásokból nem lehet a szóban lévő projekteket megvalósítani. A forrásigénylésnek van egyszerűbb és bonyolultabb módja is, ha 15% alatti a forráskiegészítés kérése, akkor annak kezelése egyszerűbb, mert így ezt az irányító hatóság saját körben meg tudja tenni. Azonban, ha 15 és 30 %közötti, akkor nehezebb, mert Kormány elé viszik, vagy csomagban vagy felülvizsgálatként, ez általában hosszadalmasabb. Így ezek a projektek, melyeket Képviselő Úr említ, nyár végével jutnak csak el abba a szakaszba, hogy a forráskiegészítésről jó esetben döntés születhessen.*

**Szlávik Csaba** képviselő-testületi tag második alkalommal vett részt a Vártkert rendbetételén. Összegyűlt 25 felnőtt és 10 gyerek. Ezek a találkozások arra jók, hogy fel tudják eleveníteni a baráti kapcsolatokat, a régmúltidőkről el tudnak beszélgetni, de nem hiszi, hogy ez érdemi munkát takarna. Két évvel ezelőtt volt egy javaslata, miszerint alkalmazzanak két nyugdíjast, vegyék fel a kapcsolatot a Vártkert Egyesülettel, akik, valamennyi pénzbeli támogatással, évi szinten, 7 hónapon keresztül, rendszeresen, gondoznák a Várkertet.

A két nyugdíjas alkalmazása körülbelül 1,5 millió forint lenne 4 órás munka beosztással, A Várkert Egyesületnél benzin, géphasználat stb. költségre kellene fordítani. Két éve kérte, hogy mozduljon meg valami a Vártkerttel kapcsolatban, nagyon szépek a padok, a szemétgyűjtők, voltak problémák, de azokat Sövegjártó Zoltánnal meg tudták oldani. Szeretné megkérdezni, hogy ez a város költségvetésébe belefér -e.

***Bebes István polgármester*** *válaszul elmondja, hogy komolyan feladatokkal kell szembenézni. Nem zárkózik el egy ilyen jellegű dolog elől, azonban azt, hogy ez a feladat a Várkertért Egyesülethez tartozzon, nem támogatja. Nem azért, mert nem lát ebben rációt, de az utóbbi időben nem látja ugyanazt a lendületet. Vannak egyesületek, akik nagyon sokat tesznek annak érdekében, hogy a város különböző területein segítsék az Önkormányzatot. 33 hektáros területről van szó, amely magával hordoz nagyon sok dolgot. Pályázat nem érkezett be az Egyesülettől, pedig támogatta volna, hogy ilyen jellegű alapot képezzenek. Két éve sokkal nagyobb lendületet látott az Egyesületben, szívesen látja a képviselőjüket az irodájában, hogy tekintsék át, miben tudnak együttműködni, forrás oldalról tenni valamit. Nem zárkózik el a másik oldaltól sem, csak át kell nézni a költségvetési oldalát is. Értekezni fog a Városgondnokság vezetőjével is, hogy lesz -e erre alkalmas személy vagy sem. Tehát nem zárkózik el a közös munka elől az egyesülettel, de előbb szeretne a Városgondnokság vezetőjével értekezni erről.*

**Szlávik Csaba** képviselő-testületi tag elmondja, hogy aggódik Polgármester Úr, hogy egy nyugdíjas hogy tudná ellátni ezt a feladatot. Két életerős nyugdíjas tűzoltóval beszélt, így biztos abban, hogy meg tudnák oldani a feladatot. Többször volt már a Városgondnokságon megbeszéléskor, vagy épp munkakezdéskor. Nem gondolja, hogy a létszám és a feladatellátás miatt ez még a feladataik közé beleférne. Le lett bontva a cipőgyár, van ott egy szép látkép, ha onnan elkezdenék rendbe rakni az aljnövényzetet, a kidőlt fákat, a korhadt fákat elszállítani, egy gyönyörű szép Várkertje lenne a városnak. Nagyon sok helyen látta már, hogy mit csinálnak a Várkerttel, gyönyörűnek találja. Ha azt szeretné a város, hogy a turisztika fejlődjön, tudjanak mutatni valamit a városból, nem csak a Rába part, hanem a Várkert is megérdemel annyi befektetést, hogy ez valamit is mutasson a város szempontjából.

***Bebes István polgármester*** *válaszul elmondja nem zárkózik el, a Városgondnoksággal megbeszélik a kérdést, de még mindig azt állítja , hogy a közösségeknek is tenniük kell. Nem az a fajta, aki a nyugdíjasokban nem bízik meg, sőt, néha azt látja, sokkal többet tesznek, mint bármelyik fiatal. Ez egy emberpróbáló feladat, amelyhez megfelelő gépesítettség is kell.*

**Geosics László** képviselő-testületi tag elmondja, a Németújvári és a Magyarnádaljai utca kereszteződéséből az M80-as út építtetője rövidesen elvonul, nem sok gép van már ott, amelyet használnak. Mind jobbra, mind balra 100 – 150 méterre óriási a fű. Szeretné megkérdezni, hogy ennek a területnek a rendbetétele, ezen cég feladata vagy az Önkormányzaté? Szeretne kérni egy kontrollt, hogy rendbe teszik -e ott a környezetet vagy sem.

***Bebes István polgármester*** *válaszul elmondja, hogy ugyanilyen kérdés érkezett Petrovics Képviselő Úrtól is. Megkérte az egyik kollégát, járjon utána, melyik terület tartozik még a cég kezelésébe, kiment, megtekintette, ott élővel is konzultált ezzel a kérdéssel kapcsolatban. Igaz, melyet Képviselő Urak említenek, szeretne utánajárni, milyen tulajdonviszonyok uralkodnak a szóban forgó területen, így az sem biztos, hogy be tudnak avatkozni, ugyanakkor az se járja, amilyen helyezetek ott uralkodnak.*

**Interpellációk:**

**Szép Dániel** képviselő-testületi tag két dolgot említene:

* a Rába parton elindult a nyári kenus szezon, a szülők fordultak hozzá olyan kéréssel, hogy van- e lehetőség arra, hogy megnyissák a gyerekek előtt a Bárkaház szaniter helyiségeit, szeretné, ha ezt tudnák nekik biztosítani
* nagyon pici kis dolog, de régóta húzódik a Bercsényi utca 60. szám előtt található járdaszakasz kérdése; itt az E.On végzett egy felújítást, és a járdaszakasz rekonstrukciója nem történt meg; szeretné kérni Irodavezető Asszonyt, hogy próbáljanak meg hatni a szolgáltatóra.

***Bebes István polgármester*** *válaszul elmondja, hogy az E.on egy független kérdéskör, a Bárkaház egy másik dolog. A szülők kérését minden helyzetben tiszteletben tartja, de az egyesület, nem kíván semmilyen szinten sem egy megfelelő megállapodást kötni a várossal ennek a kezelését illetően. Meg fogják beszélni a kollégákkal a szülőkre és a gyerekekre való tekintettel, hogy mit tudnak kezdeni a problémával, de ezzel le is szeretné ezt zárni. El fog menni a Kajak-Kenu Szövetséghez, beszélni fog az illetékes Államtitkárral annak érdekében, hogy rendezzék ezt a helyzetet. Az nem járja, hogy minden egyesület, akikkel megállapodást kötnek, korrektül betartja az együttműködést, egy egyesület pedig úgy gondolja, neki mindent szabad. A kenukat állványra kellene rakni, hogy a füvet le lehessen nyírni, szét vannak terítve a földön, nem lehet a fűhöz hozzáférni. Már olyat is hallott, hogy ott valaki le szeretne bontani vagy szét akar rombolni valamit a bárkaház területén, amely a város tulajdona. Az Egyesület azt terjeszti, hogy az Önkormányzat nem hajlandó velük tárgyalni, pedig ez nem így van.*

**Szép Dániel** képviselő-testületi tag teljes mértékben egyet ért Polgármester Úrral, ha az Egyesület nem tartja be, amiben megállapodtak, legyen szankcionálva, ő csak a szülők kérését tolmácsolta.

**Petrovics László** képviselő-testületi tag elmondja, mindenkinek elküldte a problémáit. Horvátnádaljára felvettek egy embert a helyi feladatok megoldására, kéri, hogyha egy mód és lehetőség van rá, Nádalján, Felsőberkiben és Alsóberkiben dolgozzon az illető, ahova felvették. Május végét írjuk már, nem dolgozott ott egy hónapot. Rengeteg a probléma, van olyan dolog, amelyet egyedül is meg tudna csinálni. Nyilván van olyan, amelyre pénz kell, de azt folyamatosan be lehet ütemezni. Megérdemli ez a három városrész is, hogy fejlődjön.

***Bebes István polgármester*** *úgy véli, a Városgondnokság vezetőjével igyekeztek értekezni, így azt látja, hogy ez a kérdéskör a meg nem értés körül zajlik. A Városgondokság vezetője is mindent megtesz annak érdekében, hogy a különböző problémák rendeződjenek. Ha ezek a gondok normálisan meg vannak beszélve, akkor ezek kezelhetőek. Nem látja akkorának ezeket a problémákat, de nyilván nem biztos, hogy teljes egészében rálát dolgokra. A problémák egy része a város 1 éves költségvetését kimeríti, így mindent nem biztos, hogy el tudnak végezni. Kérte a kollégákat, hogy a két közösségi épületet a két városrészben az Egyesületek használni tudják, megoldást kell találni, esetlegesen Gerencsér Tibor Urat bevonva, de a rend, a felelősség és a közművek használata rendben kell, hogy történjen. Ha magáncélra kell az épület, akkor fizessenek bérleti díjat, tartsanak rendet, ha pedig közösségi célra, akkor a közösség rendezze annak a területnek a tisztán tartását, akik ott tartózkodnak. Nem zárkóznak el ezen probléma kezelése elől.*

**Dr. Szabó Barna** képviselő-testületi tag nem újkeletű dologra hívná fel a figyelmet. A Bástya utca, ahogy betorkollik a Vida József utcába, átvált macskakőre, a DM sarokról van szó. Sokan szabálytalanul ráhajtanak a macskakőre, van, aki a sétálóutcára is, azonban ezt semmilyen tábla nem tiltja. Egy behajtani tilos tábla kihelyezését kérné, mivel a városnak az a szándéka, hogy ott ne legyen autós forgalom, amely teljesen természetes is. Így az idegenek számára megkönnyítenék a tájékozódást, másrészt pedig a rendőrök büntessenek, ha valaki feljár oda. A másik régi dolog, felhívta a Városfejlesztési Bizottság elnöke, hogy lesz egy komplex közlekedési átvizsgálás, így hivatalosan is jelezné, hogy a Bástya, Zrínyi és a Vida József utca parkolási, egy- és két irányú közlekedését bele lehetne tenni a felülvizsgálati témák közé.

**Bebes István polgármester** egyetlen kérést intéz a Városfejlesztési Irodához. A Batthyány utcából ahogy az út kanyarodik a Szabadság tér fele, a macskakő feljött, kátyú keletkezett, ezt meg kellene csináltatni. Felszedik a köveket, következő nap már dobálózni fognak vele, kéri ennek rendbetételét. Keressék fel a régi vállalkozót, vagy egy másikat, és tegyék rendbe.

További kérdés, vélemény nem hangzik el. Bebes István polgármester köszöni a kérdéseket és véleményeket, a Képviselő-testület nyílt ülését 16 óra 25 perckor bezárja.

K. m. f.

Bebes István dr. Stepics Anita

polgármester jegyző